text: Over 600 vil høre om nyt ambulance-firma
  15 december 2014 kl. 04.53
  Over 600 har meldt sig til fire informationsmøder i denne uge om arbejde hos det hollandske firma Bios, som næste år overtager 75 pct. af ambulancekørslen i Region Syddanmark.
  Der har tidligere været spekuleret i, om det ville være muligt for den nye ambulance-operatør at skaffe reddere nok. Bl.a. fordi tillidfolk hos Falck har sagt, at Falck-reddere næppe vil søge de nye stillinger.
  - Jeg er ikke i tvivl om, at der dukker et stort antal Falck-reddere op til vores informationsmøder. Jeg har fået tilkendegivelser fra en del af dem allerede. Jeg ved, at der er mange af dem, der arbejder hos Falck, siger direktør i Bios Danmark, Morten Hansen, til DR Syd.
  Det hollandske selskab overtager opgaven med at køre ambulancer i det meste af Region Syddanmark. Det dansk-tyske selskab, Responce, som i dag kører ambulancer i Horsens og Hedenstred, skal rykke ud i Trekant-området fra næste efterår.
  Informationsmøderne holdes i Odense, Aabenraa (onsdag), Esbjerg (torsdag) og Kolding (fredag)
  
  